༄༅།།རང་རེ་གངས་ལྗོངས་བོད་མི་རྣམས་ནས་འདས་པའི་ལོ་བཞི་བཅུར་ཉེ་བའི་རིང་སྤྱི་ནོར་༸གོང་ས་༸སྐྱབས་མགོན་ཆེན་པོའི་དབུ་ཁྲིད་འོག་མི་ལོ་སྟོང་ཕྲག་གཉིས་ལྷག་ཙམ་གྱི་རྒྱལ་རབས་ལོ་རྒྱུས་ཡོད་པའི་བོད་རྒྱལ་ཁབ་ཀྱི་བདག་དབང་ཐོབ་ཐང་བསྐྱར་གསོ་ཡོང་ཐབས་དང༌།ཕན་བདེའི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་དར་གནས་ཡོང་ཐབས།དེ་དང་འབྲེལ་བའི་རང་རེའི་རིག་གཞུང་སྲུང་སྐྱོབ་མི་ཉམས་གོང་མཐོར་སྤེལ་ཐབས་བཅས་སུ་སྙིང་སྟོབས་དང་རྣམ་དཔྱོད་ཟུང་འབྲེལ་གྱིས་འཐབ་རྩོད་བྱས་པར་བརྟེན་བདེན་མཐའ་གསལ་ལ་ཉེ་བའི་དུས་བབ་བཟང་པོ་ཞིག་འཆར་བཞིན་ཡོད་པ་མ་ཟད།འཛམ་གླིང་ཐོག་བཙན་བྱོལ་བ་འདྲ་འདྲའི་ནང་ནས་གཞན་དང་མི་འདྲ་བའི་བསྔགས་བརྗོད་ཀྱི་ཡུལ་དུ་གྱུར་པ་འདི་བྱུང་ཡོད།འོན་ཀྱང་རང་རེར་ད་ལྟ་མཐར་ཐུག་གི་རྒྱལ་ཁ་ཐོབ་མེད་པའི་ཁར།ད་དུང་གཟུགས་ཅན་དང་གཟུགས་མེད་ཀྱི་འགལ་རྐྱེན་བར་ཆད་སྣ་ཚོགས་ཡོང་དང་ཡོང་བཞིན་ཡོད་པ་འདི་རང་རེས་ངོས་འཛིན་གསལ་པོར་ཐུབ་པ་བྱེད་དགོས།